《送谭浚明归江西》
宋代·释居简

恨无玉楮三千幅，尽使春风归约束。乐饥功谢明月珰，休景息约芰荷屋。

朋来皎皎歌白驹，不歌长铗弹无鱼。批风切月瘦弗腴，枕头一束知何书。

欲把列城凭轼下，馀子纷纷谩凌跨。归来袖手如病瘖，舌在何曾问人借。

占灯夜喜傍短檠，剧谭不知山月倾。元戎后乘沸笳鼓，之子但默黄钟声。

平地邛郲九折坂，十年已恨相逢晚。四座悲歌漏正迟，一龛风雨花频剪。

镜里功名一横槊，百鸷啾啾空一鹗。双玉未倾罍未耻，自倒玉山还自起。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。